《次光伯韵》
宋代·裘万顷

竹径当年手自开，只今无处著莓苔。绝怜此地过从少，赖有高人时复来。

篱下久霜犹有菊，水边近腊正多梅。我云眷眷三年别，君莫匆匆一夕回。

作者简介：裘万顷（？～1219）南宋诗人。字元量，号竹斋，洪州新建（今江西南昌）人。淳熙十四年进士，历仕吏部架阁、大理司直、江西抚干，性至孝，有节操，有诗集行世，其诗清婉流利，描绘却颇有情致。